Hoenderinflasie ergste vir armesFoto ter illustrasie. (Foto: Leo Fontes, Pixabay) Die deurlopende insinking in die ekonomie het oor die afgelope jaar ook gemanifesteer in die skerp styging in hoenderpryse. Volgens Absa Landbou kan dit toegeskryf word aan kontantarm mense wat meer hoender gekoop het aangesien dit ŉ meer bekostigbare proteïenbron is. Dit het noodwendig daartoe gelei dat die prys van hoender en spesifiek individueel-kitsgevriesde hoender (IQF), wat die goedkoopste is, skerp gestyg het. Oor die afgelope maand het die prys met 2,3% gestyg, en jaar op jaar met 17,3%. Marlene Louw, senior landbou-ekonoom by Absa, het aan Maroela Media gesê dat hierdie styging bo normaal is, maar dat alle vleis, behalwe vark, se pryse styg. Sy sê 20% van die hoender wat in Suid-Afrika verbruik word, word ingevoer en wêreldpryse help ook nie om dié prys te stabiliseer nie en dat hoenderstorting ook ŉ rol gespeel het. Hoewel die basiese neigings in die wêreldwye pluimveemark grootliks onveranderd bly, lei siekte-uitbrekings en hoë insetkoste daartoe dat die aanbod beperk is en pryse derhalwe hoog gehou word. Daarbenewens dra ŉ sterk aanvraag daartoe by. Vir die afsienbare toekoms verwag Absa dat hoenderprodukte steeds duurder sal word weens insetkoste wat nie daal nie en ŉ swak wisselkoers. Hoewel die rand vroeg in Julie teen die dollar verstewig het, sal bewegings in die wisselkoers ŉ baie belangrike rol speel om prysverwagtinge in die plaaslike pluimveemark te meet. Plaaslike pluimveepryse lyk soos volg: